b'\n_START_ARTICLE_\nDon Juan (oseba)\n_START_PARAGRAPH_\nDon Juan je literarni lik, ki ga je v \xc5\xa1panski knji\xc5\xbeevnosti izoblikoval Tirso de Molina.\n_START_SECTION_\nTirso de Molina in nastanek Don Juana\n_START_PARAGRAPH_\nTirso de Molina velja za enega najpomembnej\xc5\xa1ih \xc5\xa1panskih dramaturgov sedemnajstega stoletja. Lik Don Juana je izoblikoval v enem izmed svojih najpomembnej\xc5\xa1ih del, v komediji El burlador de Sevilla y convidado de piedra. To delo je napisal v letih 1612\xe2\x80\x931625, objavljeno pa je bilo leta 1630.\n_START_SECTION_\nEl burlador de Sevilla y convidado de piedra\n_START_PARAGRAPH_\nGre za gledali\xc5\xa1ko delo, v katerem mora glavni lik Don Juan Tenorio, prevarant in drzen zapeljivec \xc5\xbeensk, oditi iz Neaplja zaradi prevare vojvodinje Isabele, saj se je izdajal za njenega zaro\xc4\x8denca. Ko se vrne v \xc5\xa0panijo, \xc5\xbee nadaljuje s svojimi prevarami - mladenki Tisbei obljubi poroko, ko pa se je naveli\xc4\x8da, se vrne v Seviljo. Tam poskusi zapeljati Donjo Ano, vendar njegove zle namene odkrije njen o\xc4\x8de, Don Gonzalo de Ulloa, katerega iz strahu Don Juan ubije; umor mu uspe izpeljati tako, da kot krivca prika\xc5\xbee Aninega zaro\xc4\x8denca. Po tem dogodku za nekaj \xc4\x8dasa pobegne iz Sevilje, ko pa se vrne, aleti na grob Don Gonzala, kjer se nor\xc4\x8duje iz pokojnika, \xc4\x8de\xc5\xa1 da ga vabi na ve\xc4\x8derjo, vendar pa se Don Juanovo nor\xc4\x8devanje uresni\xc4\x8di \xe2\x80\x93 na ve\xc4\x8derji se pojavi kamniti kip Don Gonzala, ki pa Don Juanu vrne povabilo na ve\xc4\x8derjo. Don Juan sprejme povabilo in \xc5\xbee naslednji dan odide v kapelo, kjer pa ga kip Don Gonzala zvle\xc4\x8de v pekel, brez mo\xc5\xbenosti kesanja za grehe._NEWLINE_V tem delu je Tirso de Molina zdru\xc5\xbeil dva mita: Don Juana kot nor\xc4\x8devalca ter zapeljevalca in prevaranta \xc5\xbeensk in Don Juana kot razuzdanca, ki mrtvega povabi na ve\xc4\x8derjo. Oba mita je v romantiki preobrazil Jos\xc3\xa9 Zorilla.\n_START_SECTION_\nNadaljnji razvoj mita o Don Juanu\n_START_PARAGRAPH_\nEno izmed pomembnej\xc5\xa1ih del, ki vsebuje mit o Don Juanu, je delo Don Juan Tenorio, katerega avtor je Jos\xc3\xa9 Zorilla. V tem delu literarni lik Don Juan do\xc5\xbeivi klju\xc4\x8dno preobrazbo. Gre za preobrazbo dveh Molinovih mitov \xe2\x80\x93 nor\xc4\x8devalca in razuzdanca \xe2\x80\x93 v romanti\xc4\x8den duh. Jos\xc3\xa9 Zorilla oblikuje romanti\xc4\x8dno interpretacijo lika Don Juana, kateremu doda \xc4\x8dlove\xc5\xa1ke vrline, glavna izmed njih pa je ljubezen._NEWLINE_Avtor z vrlino ljubezni o\xc4\x8disti zgodovino Don Juana in z njo dose\xc5\xbee kesanje junaka in pa o\xc4\x8di\xc5\xa1\xc4\x8denje njegove du\xc5\xa1e, kar ga popelje v odre\xc5\xa1enje \xe2\x80\x93 gre torej za sre\xc4\x8den konec, kar pa je veliko nasprotje z Molinovim likom Don Juana, katerega pri\xc4\x8daka tragi\xc4\x8den konec. Do romanti\xc4\x8dnega Don Juana je bil ta lik na koncu vedno kaznovan za svoje grehe in je kon\xc4\x8dal v peklu, z delom Zorille pa se to spremeni.'